32004L0116
L 379/81
JURNALUL OFÍCIAL AL UNIUNII EUROPENE
DIRECTIVA 2004/116/CE A COMISIEI
din 23 decembrie 2004
de modificare a anexei la Directiva 82/471/CEE a Consiliului privind includerea microorganismului Candida guilliermondii
(Text cu relevanță pentru SEE)
COMISIA COMUNITĂȚILOR EUROPENE,
având în vedere tratatul de instituire a Comunității Europene,
având în vedere Directiva 82/471/CEE a Consiliului privind anumite produse folosite în hrana animalelor (1), în special articolul 6,
întrucât:
(1)
S-a înaintat o cerere de autorizare privind Candida guilliermondii, cultivată pe substrat de origine vegetală, care aparține grupei de produse „1.2.1. Drojdii cultivate pe substraturi de origine animală sau vegetală”, definită în anexa la Directiva 82/471/CEE. Acest aliment este un produs microbian alcătuit din celulele care rămân după producerea industrială a acidului citric prin fermentare.
(2)
Grupul de experți științifici privind aditivii și produsele sau substanțele folosite în hrana animalelor al Autorității Europene pentru Siguranța Alimentară a emis un aviz la 7 iunie 2004 cu privire la utilizarea acestui produs în hrana animalelor și potrivit căruia utilizarea lui Candida guilliermondii cultivată pe un substrat de origine vegetală (melasă de zahăr din trestie) nu prezintă riscuri pentru sănătatea umană, sănătatea animală sau mediu.
(3)
Din examinarea cererii de autorizare prezentate cu privire la Candida guilliermondii cultivată pe substraturi de origine vegetală se constată că acest produs îndeplinește cerințele stabilite la articolul 6 alineatul (2) din Directiva 82/471/CEE), în condițiile prezentate în anexă.
(4)
Prin urmare, Directiva 82/471/CEE ar trebui modificată în consecință.
(5)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa la Directiva 82/471/CE se modifică în conformitate cu anexa la prezenta directivă.
Articolul 2
(1) Statele membre adoptă actele cu putere de lege și actele administrative necesare pentru a se conforma prezentei directive până la 30 iunie 2005. Comisiei îi sunt comunicate de către statele membre textele acestor acte, precum și un tabel de corespondență între aceste acte și prezenta directivă.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a șaptea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 23 decembrie 2004.